UPDATE 21:50 Fostul deputat Sebastian Ghiţă, pe numele căruia procurorii DNA Ploieşti au emis miercuri un mandat de aducere după ce nu s-a prezentat în urma citaţiei, a fost dat în consemn la frontieră, au declarat surse judiciare pentru agenţia de presă MEDIAFAX.

Surse judiciare au declarat pentru agenţia de presă MEDIAFAX că fostul deputat Sebastian Ghiţă, pe numele căruia procurorii DNA Ploieşti au emis miercuri un mandat de aducere după ce nu s-a prezentat în urma citaţiei, a fost dat în consemn la frontieră şi este căutat de poliţişti în întreaga ţară.

Miercuri, Poliţia Prahova a organizat mai multe filtre în trafic, după ce DNA Ploieşti a emis madat de aducere pe numele lui Sebastian Ghiţă, au declarat surse judiciare pentru MEDIAFAX.

“Există un mandat de aducere pe numele lui Sebastian Ghiţă, emis de DNA Ploieşti, în baza căruia IJP Prahova desfăşoară întreaga gamă de activităţi pentru punerea în aplicare a dispoziţiilor mandatului respectiv” a declarat Marian Popescu, purtător de cuvânt al IJP Prahova, pentru MEDIAFAX.

UPDATE 15:04 “Există un mandat de aducere pe numele lui Sebastian Ghiţă, emis de DNA Ploieşti, în baza căruia IJP Prahova desfăşoară întreaga gamă de activităţi pentru punerea în aplicare a dispoziţiilor mandatului respectiv” a declarat Marian Popescu, purtător de cuvânt al IJP Prahova, pentru MEDIAFAX.

Fostul deputat Sebastian Ghiţă a fost citat de procurorii DNA Ploieşti în dosarul Ponta – Blair în care este anchetat pentru săvârşirea infracţiunii de spălare de bani, dosar în care se află sub măsura controlului judiciar. Audierea era programată pentru ora 12.00 însă fostul parlamentar nu s-a prezentat, la sediul DNA Ploieşti mergând doar avocaţii săi. Ca urmare a ca faptului că nu s-a prezentat şi că nici avocaţii nu au putut da informaţii referitoare la motivul pentru care nu a mers la DNA, procurorii au emis mandat de aducere pe numele lui Sebastian Ghiţă, au declarat surse judiciare pentru MEDIAFAX.

În momentul transmiterii ştirii, procurorii îl caută pe Sebastian Ghiţă, acesta fiind de negăsit, au declarat pentru MEDIAFAX surse judiciare.

Potrivit surselor citate, anchetatorii nu exclud varianta ca acesta să nu se mai afle în ţară, deşi, aflat sub măsura controlului judiciar, acesta are interdicţie de a părăsi România.

În dosarul în care a fost citat, procurorii DNA Ploieşti susţin că, pentru desemnarea drept candidat pe listele PSD a lui Sebastian Ghiţă, într-un colegiu electoral în care formaţiunea politică să aibă certitudinea că va obţine mandatul pentru care se candida, Victor Ponta şi-a folosit autoritatea pentru confirmarea propunerii acestuia pe lista de candidaţi. Confirmarea propunerii ar fi fost făcută de Ponta în scopul obţinerii de foloase ce nu i se cuveneau, constând în plata sumei de 220.000 euro, necesară organizării unei vizite în România a unei personalităţi politice străine, fostul premier al Marii Britanii, Tony Blair.

Suma de 220.000 de euro a fost obţinută prin persoane interpuse, de la Ghiţă, potrivit DNA.

"Se urmărea astfel ca, prin mediatizarea unor întâlniri alături de personalitatea care beneficia de notorietate internaţională, Ponta Victor Viorel să câştige capital electoral, în condiţiile în care, în cursul anului 2012, potrivit calendarului electoral, urmau să aibă loc alegeri locale şi parlamentare“, se arăta într-un comunicat remis de DNA.

Pentru a crea aparenţa că vizita lui Tony Blair în România nu are loc la iniţiativa partidului, mai arăta DNA, s-a stabilit ca întreaga activitate să fie organizată prin intermediul unei organizaţii nonprofit şi apolitice, care să inducă ideea în rândul opiniei publice că întâlnirea fostului premier al Marii Britanii cu Victor Ponta ar fi avut loc la iniţiativa celui dintâi.

"În acest scop, Ponta Victor împreună cu Ghiţă Sebastian i-au solicitat reprezentantului organizaţiei nonprofit să găsească o modalitate prin care politicianul străin să fie chemat în România fără să fie cunoscut faptul că aceasta avea loc la iniţiativa lui Ponta Victor Viorel, iar plata ocazionată de organizarea acestui eveniment să fie suportată de Ghiţă Sebastian Aurelian prin intermediul unei societăţi comerciale controlate prin persoane interpuse. În acest sens, pentru a disimula originea ilicită a sumei de 220.000 de euro, inculpatul Ponta Victor Viorel a acceptat, în conivenţă cu inculpatul Ghiţă Sebastian Aurelian, încheierea succesivă a două contracte“, se mai arăta în comunicatul DNA.